Diari Oficial de la Generalitat Valenciana


Sumari del DOGV 5978, del 20-03-2009 (2009/2918)

RESOLUCIÓ de 10 de febrer de 2009, del director general de Justicia y Menor de la Conselleria de Justicia y Administraciones Públicas, per la qual es resol inscriure el Col·legi Professional de Llicenciats en Ciències Ambientals de la Comunitat Valenciana i els seus estatuts, i es disposa la seua publicació en el Diari Oficial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5978

Data del DOGV
:   20-03-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/2918


Data del document
:   10-02-2009

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * col·legi professional
    * registre de documents
    * reglament intern
    * legislació

RESOLUCIÓ de 10 de febrer de 2009, del director general de Justicia y Menor de la Conselleria de Justicia y Administraciones Públicas, per la qual es resol inscriure el Col·legi Professional de Llicenciats en Ciències Ambientals de la Comunitat Valenciana i els seus estatuts, i es disposa la seua publicació en el Diari Oficial de la Comunitat Valenciana. [2009/2918]  
Vist l'expedient d'inscripció col·legial instruït a instància del Col·legi Professional de Llicenciats en Ciències Ambientals de la Comunitat Valenciana, en què sol·licita la seua inscripció i la dels seus Estatuts en el Registre de Col·legis Professionals i de Consells Valencians de Col·legis Professionals de la Comunitat Valenciana, atenent als següents,  
Fets  
Primer. Mitjançant la Llei 5/2008, de 15 de maig, es va crear el Col·legi Professional de Llicenciats en Ciències Ambientals de la Comunitat Valenciana (BOE núm. 146, de 17 de juny) establint-se, en la seua disposició transitòria única, apartat 2n, que «L'Assemblea Constituent, en el termini de sis mesos, comptadors des de l'aprovació dels Estatuts provisionals, elaborarà i aprovarà els Estatuts definitius del Col·legi Professional de Llicenciats en Ciències Ambientals de la Comunitat Valenciana?". Així mateix, el seu apartat 3r disposa que "L'acta de l'Assemblea Constituent es remetrà a la Conselleria de Justícia i Administracions Públiques o òrgan competent en matèria de col·legis professionals i inclourà la composició dels seus òrgans de govern i els Estatuts del Col·legi, perquè verifique la seua legalitat i conseqüent inscripció registral i publicació en el Diari Oficial de la Comunitat Valenciana."   
Segon. Amb data 8 d'octubre de 2008, el Sr. Pablo Martínez Magdaleno, en qualitat de president de la Junta de Govern del Col·legi Professional de Llicenciats en Ciències Ambientals de la Comunitat Valenciana, va presentar la sol·licitud d'inscripció registral i dels Estatuts d'aquest en el Registre de Col·legis Professionals i de Consells Valencians de Col·legis Professionals de la Comunitat Valenciana.  
Tercer. Els Estatuts del Col·legi Professional de Llicenciats en Ciències Ambientals de la Comunitat Valenciana van ser aprovats en l'Assemblea General d'aquest, en data 27 de setembre de 2008.  
Quart. Després de les oportunes esmenes, en data 10 de desembre de 2008, el Col·legi Professional de Llicenciats en Ciències Ambientals de la Comunitat Valenciana va presentar la redacció definitiva dels seus Estatuts, segons certificat lliurat el dia 7 de desembre de 2008 per la Sra. Olga Pascual Sánchez, secretària del Col·legi, amb el vistiplau del president, Sr. Pablo Martínez Magdaleno.   
Cinqué. No obstant això, s'observa en l'article 10 apartat b) dels Estatuts, la procedència de la substitució del terme "professional" pel d'"acadèmic".  
Sisé. El text dels estatuts figura com a annex a la present resolució, i es dóna ací per reproduït.  
Fonaments de dret   
Primer. La documentació aportada conté tots els aspectes exigits per la Llei 6/1997, de 4 de desembre, de Consells i Col·legis Professionals de la Comunitat Valenciana, i pel Decret 4/2002 de 8 de gener, pel qual s'aprova el Reglament de desplegament d'aquesta, per a procedir a la inscripció de l'esmentat Col·legi en el Registre de Col·legis Professionals i de Consells Valencians de Col·legis Professionals de la Comunitat Valenciana.  
Així mateix, revisats els Estatuts del Col·legi Professional de Llicenciats en Ciències Ambientals de la Comunitat Valenciana, aquests contenen totes les determinacions exigides per l'article 10 de l'esmentada Llei, si bé resulta procedent un canvi de redacció de l'article 10, apartat b), d'aquests, en virtut del control de legalitat atribuït a aquesta Conselleria, consistent en la substitució del terme "professional" per "acadèmic", en atenció a garantir la correcció tècnica de l'expressió.  
Segon. El text estatutari ha estat aprovat amb els requisits i formalitats previstos en el dit article i en els propis Estatuts del Col·legi.   
Tercer. Als efectes previstos en l'article 21 del Decret 4/2002 de 8 de gener, del Consell, pel qual s'aprova el Reglament de desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals, l'expedient ha estat tramitat pel Servei d'Entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat,, i pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques.  
Vistos l'article 36 de la Constitució Espanyola i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent   
Resolució  
1. Inscriure al Col·legi Professional de Llicenciats en Ciències Ambientals de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana, amb el número 108 de la Secció Primera.  
2. Inscriure els Estatuts del Col·legi Professional de Llicenciats en Ciències Ambientals de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana.  
3. Publicar la present Resolució en el Diari Oficial de la Comunitat Valenciana.  
Contra la present Resolució, que posa fi a la via administrativa, es podrà interposar, potestativament, recurs de reposició davant del mateix òrgan que l'ha dictada, en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en amb els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere adient.   
València, 10 de febrer de 2009.- El director general de Justícia i Menor: Antonio Gastaldi Mateo.  
Estatuts del Col·legi Professional de Llicenciats   
en Ciències Ambientals de la Comunitat Valenciana  
TÍTOL 1   
Del Col·legi  
Capítol 1   
Generalitats  
Article 1. Caràcter, estructura i relacions  
El Col·legi Professional de Llicenciats en Ciències Ambientals de la Comunitat Valenciana (d'ara en avant COAMBCV) és una corporació de dret públic, de caràcter professional, reconeguda i emparada per la Constitució i l'Estatut d'Autonomia de Comunitat Valenciana i amb personalitat jurídica pròpia i amb plena capacitat per al compliment dels seus fins. Aquest Col·legi Professional, creat mitjançant la Llei 5/2008, de 15 de maig, de la Generalitat, de Creació del Col·legi Professional de Llicenciats en Ciències Ambientals de la Comunitat Valenciana (DOCV núm. 5.768, de 22 de maig de 2008), es regeix per la Llei 6/1997, de 4 de desembre, de Consells i Col·legis Professionals de la Comunitat Valenciana i el Decret 4/2002, de 8 de gener, pel qual s'aprova el Reglament de desplegament de la Llei 6/1997, com també per la resta de disposicions legals que se li apliquen, per aquests Estatuts i, si fa al cas, pels reglaments de règim intern que puguen adoptar-se. El COAMBCV té una estructura interna democràtica, independent de l'Administració, de la qual no forma part, sense perjudici de les relacions de dret públic que li corresponguen legalment amb aquesta.  
En tot el que es refereix als aspectes institucionals i corporatius, el Col·legi Professional de Llicenciats en Ciències Ambientals de la Comunitat Valenciana es relacionarà amb la Conselleria de Justícia i Administracions Públiques, sense perjudici de poder col·laborar amb qualsevol altre òrgan de l'Administració en matèries d'interés comú.  
En tot el que afecta el contingut i exercici de la professió, es relacionarà amb la conselleria, la competència de la qual tinga relació amb la professió de llicenciat en Ciències Ambientals.  
Article 2. Membres del COAMBCV  
El COAMBCV està format per llicenciats i doctors en Ciències Ambientals, també coneguts com a ambientòlegs, que, posseint els requisits exigits per aquests Estatuts, s'incorporen, com a col·legiats/ades, amb plenitud de drets, per a dedicar-se a l'activitat professional; d'una altra banda, cabrà la incorporació a aquest Col·legi per homologació o habilitació oficial.  
Article 3. Àmbit territorial  
L'àmbit territorial d'actuació del COAMBCV és la Comunitat Valenciana.  
El COAMBCV té el seu domicili a la ciutat d'Elx, carrer Troneta 12 - 3r D - 03160 Elx (Alacant). La Junta de Govern podrà acordar amb caràcter provisional el trasllat de la seu, si bé l'esmentat Acord haurà de ser ratificat en la primera Assemblea General que se celebre.  
Capítol 2   
Fins i funcions  
Article 4. Fins  
Són fins essencials del Col·legi, al seu àmbit territorial:  
a. Vetlar per la preservació i la millora del medi ambient, per tal d'avançar cap a la sostenibilitat.  
b. L'ordenació de la professió, dins del marc legal respectiu, en l'àmbit de la seua competència i en benefici tant de la societat a què serveixen com dels interessos generals que li són propis.  
c. La promoció, el foment i el desenvolupament de la professió, i vetlar perquè l'activitat professional s'adeqüe als interessos dels ciutadans.  
d. Vigilar l'exercici de la professió; facilitar el coneixement i compliment de qualsevol tipus de disposicions legals, i fer complir l'ètica professional i les normes deontològiques que li siguen específicament pròpies, com també vetlar per l'adequat nivell de qualitat de les prestacions professionals dels/de les col·legiats/ades; per a això es promourà la formació i perfeccionament d'aquests.  
e. Assumir la representació davant de les administracions públiques, els organismes públics i privats i els particulars.  
f. La defensa dels interessos professionals i la representació exclusiva de l'exercici de la professió, així com vetlar per la dignitat i el prestigi de tots o de qualsevol dels/de les col·legiats/ades, en allò que faça referència a la seua activitat professional.  
g. Informar directament de totes les normes que prepare el Consell, i d'altres organismes públics, sobre les condicions generals de l'exercici professional i sobre les funcions, els àmbits, els títols, els honoraris orientatius, el règim d'incompatibilitats i qualsevol altra qüestió que puga incidir en l'activitat professional.  
Article 5. Funcions  
Són funcions pròpies del Col·legi, per a assolir els seus objectius, les següents:  
a. Facilitar als seus col·legiats/ades l'exercici de la professió.   
b. Procurar l'harmonia i col·laboració entre els/les col·legiats/ades, i impedir la competència deslleial entre ells.  
c. Vetlar per l'ètica professional i pel respecte als drets de les persones i el medi ambient, exigint, dels/de les col·legiats/ades, el compliment de les obligacions legals i estatutàries.   
d. Exercir el règim disciplinari en matèries professionals i col·legials.   
e. Ordenar, en l'àmbit de la seua competència, l'activitat professional dels/de les col·legiats/ades; vetlar per l'ètica, deontologia i dignitat professional, així com pel respecte degut als drets dels particulars contractants dels seus serveis, i exercir la potestat disciplinària en l'orde professional i col·legial.  
f. Establir les condicions mínimes de contractació dels serveis i treballs professionals i els requisits formals a què aquests han de subjectar-se en la seua actuació, en l'exercici de les atribucions i competències reconegudes.  
g. Participar en els òrgans consultius de l'administració en la matèria de competència de cada una de les professions, quan aquestes ho requerisquen o resulte de les disposicions aplicables.  
h. Exercir quantes funcions els siguen encomanades per les administracions valencianes i col·laborar amb aquestes mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, que poden ser-los sol·licitades o que acorden formular per iniciativa pròpia.  
i. Facilitar als tribunals, d'acord amb les lleis, la relació de col·legiats/ades que per la seua preparació i experiència professional pogueren ser requerits per a intervindre com a pèrits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.  
j. Organitzar activitats i serveis comuns, de caràcter voluntari, de tipus professional, cultural, assistencial, de previsió i anàlegs, que siguen d'interés per als col·legiats/ades.  
k. Exercir les accions que les lleis establisquen per a evitar l'intrusisme, sense perjudici de les actuacions d'inspecció i/o sanció a què estan obligades les administracions públiques i establir normes que impedisquen la competència deslleial entre els col·legiats/ades.  
l. Intervindre en els procediments d'arbitratge, en aquells conflictes que per motius professionals se susciten entre col·legiats/ades o en aquells que el col·legi siga designat per a administrar l'arbitratge, d'acord amb allò que s'ha indicat en la Llei 60/2003, de 23 de desembre, d'Arbitratge, i legislació de desplegament.  
m. Tindre i exercir la representació i defensa de la professió en el seu àmbit territorial davant de l'Administració, els jutjats i tribunals, les entitats públiques, privades, i particulars, amb legitimació per a ser part en els litigis que afecten interessos professionals, generals o dels col·legiats/ades, i poder actuar per substitució processal en compte d'aquests.  
n. Nomenar representants de la professió en entitats, comissions i jurats públics o privats que ho sol·liciten, i informar les bases dels concursos que afecten la professió, i designar, si fa al cas, representants en els jurats.  
o. Establir barems d'honoraris professionals amb caràcter orientatiu.  
p. Emetre informes i dictàmens, de caràcter no vinculant, en procediments judicials o administratius, en què se susciten qüestions relatives a honoraris professionals.  
q. Aprovar els seus pressupostos, així com regular i fixar les quotes dels seus col·legiats/ades.  
r. Aprovar els seus Estatuts i reglaments de règim interior.  
s. Elaborar l'informe preceptiu sobre tots els projectes de normes del Consell que afecten la seua professió.  
t. Realitzar els reconeixements de signatura o el visat de projectes, informes, dictàmens, valoracions, peritatges i la resta de treballs realitzats pels col·legiats/ades, en l'exercici de la seua professió, així com editar i distribuir impresos dels certificats oficials que per a aquesta funció aproven els òrgans de govern. El visat no comprendrà els honoraris ni les altres condicions contractuals, la determinació de les quals es deixa al lliure acord de les parts.  
u. Organitzar cursos de formació i perfeccionament per als seus col·legiats/ades, preferentment d'àmbit ambiental, l'assistència als quals serà facultativa, així com organitzar activitats i serveis comuns de caràcter professional, cultural, assistencial, de previsió i anàlegs, que siguen d'interés per als col·legiats/ades, sense perjudici de les competències que puguen derivar-se de la normativa estatal.  
v. D'acord amb la legalitat vigent, el COAMBCV pot adquirir, vendre, alienar, posseir, reivindicar, permutar, gravar qualsevol classe de béns i drets, celebrar contractes, obligar-se i exercitar accions i interposar recursos en totes les vies i jurisdiccions, per al compliment dels seus fins.   
w. Col·laborar amb les universitats en l'elaboració dels plans d'estudi, sense detriment del principi d'autonomia universitària, i preparar la informació necessària per a facilitar l'accés a la vida professional dels/de les nous/ves col·legiats/ades.  
x. Garantir el compliment per part dels col·legiats/ades de les lleis generals i especials i els estatuts professionals i reglaments de règim interior, així com les normes i acords adoptats pels òrgans de govern en matèries de la seua competència.  
y. En relació amb la finalitat de promoció científica, cultural, social i laboral dels col·legiats/ades, realitzar els plans de caràcter científic, cultural i d'assistència social que es consideren convenients.  
z. Organitzar tots aquells departaments, serveis o comissions que crea convenients per al millor compliment de les seues funcions.   
aa. Qualsevol altra funció relacionada amb els seus fins, directament o indirectament, o que els siga atribuïda per llei o per delegació de l'Administració.  
bb. Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.  
cc. Sempre que no es vulnere la competència, encarregar-se del cobrament de les percepcions, remuneracions o honoraris professionals, quan el/la col·legiat/ada sol·licite lliurement i expressament, en els casos en què el Col·legi tinga creats els serveis adequats i en les condicions que es determinen en els Estatuts de cada Col·legi, que no hauran de referir-se a l'oferta de serveis i fixació de la remuneració.  
Article 6. Idioma  
Les llengües oficials del COAMBCV són el castellà i el valencià.  
Els col·legiats/ades podran comunicar-se amb el COAMBCV en qualsevol de les dues llengües.  
TÍTOL 2   
Dels col·legiats/ades  
Capítol 1   
Col·legiació  
Article 7. Necessitat de la col·legiació  
La col·legiació en el COAMBCV està recomanada per a exercir la professió a l'àmbit territorial del Col·legi, amb independència que el professional treballe per compte propi o alié, en òrgans, entitats o empreses públiques o privades o, pel contrari, no es troben exercint la professió.  
Els/les col·legiats/ades, inscrits en altres col·legis territorials de la nostra professió, podran exercir ocasionalment la professió en l'àmbit territorial de Comunitat Valenciana, quan es troben incorporats al col·legi corresponent al seu domicili professional únic o principal, en els termes que establisca la legislació o disposicions generals aplicables, per tal d'estar sotmesos a les condicions econòmiques que puguen establir-se, així com a les competències d'ordenació, visat, control deontològic i potestat disciplinària del COAMBCV.  
Article 8. Incorporació  
Per a incorporar-se al COAMBCV caldrà complir amb els requisits següents:  
Posseir la titulació de llicenciat/ada en Ciències Ambientals, prevista en el Reial Decret 2083/1994, de 20 d'octubre, o el de doctor en Ciències Ambientals. Així mateix, s'admetran incorporacions que acrediten homologació o habilitació oficial (ex. titulacions estrangeres, graus, etc.)  
No trobar-se en causa d'incompatibilitat.   
No estar inclòs en causa de denegació de la incorporació.  
Satisfer la quota d'ingrés al Col·legi.  
Article 9. Membres d'altres Col·legis   
1. Aquells professionals que, pertanyent a un altre col·legi de la professió, sol·liciten ingressar en el de la Comunitat Valenciana, hauran d'acreditar:   
Que reuneixen els requisits que estableix l'article 8 d'aquests Estatuts.  
Que estiguen al corrent en el compliment de les seues obligacions amb el Col·legi a què pertanyen, i presentar un certificat que acredite tal situació emés pel Col·legi d'origen.  
2. Per a la fixació de la quota d'ingrés, es tindrà en compte la reciprocitat amb el Col·legi d'on procedisca la persona sol·licitant.   
Article 10. Tramitació  
La tramitació d'incorporació al COAMBCV haurà de formalitzar-se des de la Secretaria del Col·legi, mitjançant la presentació d'una sol·licitud dirigida al president del COAMBCV, juntament amb la presentació dels documents acreditatius pertinents:  
a) Document nacional d'identitat, número d'identificació d'estranger o passaport.  
b) Títol acadèmic original o testimoni notarial d'aquest. En el cas que no haguera rebut encara el títol acadèmic, la Junta de Govern podrà concedir una col·legiació provisional, sempre que la persona interessada presente certificat acadèmic acreditatiu d'haver finalitzat els estudis i resguard que justifique tindre abonats els drets d'expedició del títol corresponent, el qual tindrà obligació de presentar al Col·legi per al seu registre, quan li siga facilitat.  
c) Rebut acreditatiu de l'abonament de la quota d'incorporació corresponent o el permís de domiciliació bancària. En cas de reingrés, caldrà un nou abonament d'aquesta quota.   
Article 11. Denegació de la incorporació  
1. La incorporació en el COAMBCV serà denegada als sol·licitants que estiguen sotmesos a qualsevol de les circumstàncies següents:  
Incapacitat declarada legalment o inhabilitació de la persona sol·licitant, per sentència judicial o per resolució administrativa ferma per a l'exercici de la professió.  
Haver estat expulsat d'un altre Col·legi i no rehabilitat, o haver estat suspés en l'exercici de l'activitat professional, sense haver transcorregut el termini de la suspensió.   
Quan els documents presentats siguen insuficients o oferisquen dubtes sobre la seua legitimitat i no s'hagen completat o esmenat en el termini assenyalat a aquest efecte, o quan la persona sol·licitant haja falsejat les dades i documents necessaris per a la seua col·legiació.  
2. La persona sol·licitant, a qui es denegue l'admissió al Col·legi, podrà tornar a demanar la seua incorporació una vegada cessen les causes que van motivar la seua denegació.  
Article 12. Acord d'admissió  
1. La Junta de Govern acordarà, en el termini màxim d'un mes, la decisió que estime pertinent sobre la sol·licitud de col·legiació, i practicar en l'esmentat termini les comprovacions que calguen, i podrà requerir de la persona sol·licitant els documents i aclariments complementaris.  
2. Si la Junta de Govern acordara denegar la col·legiació, ho comunicarà a la persona interessada, dins dels deu dies següents a la data de l'acord, i expressarà els fonaments d'aquesta denegació i els recursos de què és susceptible.  
Article 13. Pèrdua de la condició de persona col·legiada  
1. La condició de persona col·legiada es perd en els casos següents:  
Per baixa voluntària, a petició escrita de la persona interessada i amb l'acord previ de la Junta de Govern, sempre que no tinga obligacions professionals o col·legials pendents. L'acord de baixa serà comunicat a la persona interessada, moment en què perdrà la seua condició de persona col·legiada a tots els efectes.  
Per separació o expulsió del Col·legi, decretada per resolució ferma del procediment disciplinari col·legial.  
Per sentència judicial ferma, d'inhabilitació per a l'exercici professional, durant el termini que siga fixat.  
Per incapacitat legal.  
Per deixar impagades les quotes ordinàries equivalents a un any, després de ser requerit per al seu pagament i oïdes les seues al·legacions, i amb l'adopció prèvia del corresponent acord de la Junta de Govern. En aquest cas, la condició de la persona col·legiada pot recuperar-se abonant prèviament les quotes impagades, a més de complir amb els requisits establits en l'article 8.  
Per defunció del col·legiat.  
2. La pèrdua de la condició de col·legiat no allibera del compliment de les obligacions vençudes; aquestes obligacions podran exigir-se a les persones interessades, llevat dels casos deguts a causes majors (ex. defunció).  
Capítol 2   
Delegacions col·legials  
Article 14. Constitució de delegacions  
Podran constituir-se delegacions dins de l'àmbit territorial del Col·legi, que tinguen un àmbit d'actuació que es corresponga amb una o dues províncies. Per a constituir la delegació caldrà el vot majoritari favorable de l'Assemblea General. Les delegacions territorials, descrites en aquest capítol, seran regides pel Reglament de Règim Intern, aprovat en Assemblea General, on s'inclouran els deures, funcions, cessament d'activitats, etc. d'aquestes.   
Article 15. Funcions  
Les delegacions tindran per funcions, al seu àmbit territorial:  
Realitzar els tràmits administratius col·legials, d'acord amb les orientacions i directrius que determine la Junta de Govern.  
Col·laborar amb les entitats que, dins del seu àmbit territorial d'actuació, coincidisquen en un interés comú.  
Organitzar activitats i serveis, d'acord amb les línies programàtiques i el pressupost del Col·legi.  
Proposar i administrar els fons destinats a la delegació.  
Vetlar per la professió i procurar l'expansió i projecció pública.  
Designar participants en tribunals i emetre informes i dictàmens.  
Aquelles altres funcions que la Junta de Govern els delegue.  
Article 16. Tramitació  
Per a formar una delegació territorial hi caldrà, com a mínim, que el territori compte amb 40 col·legiats/ades, segons el cens del COAMBCV.  
La petició de constitució d'una nova delegació haurà d'estar dirigida al president del Col·legi i signada, almenys, per 20 col·legiats/ades que exercisquen a l'àmbit territorial que es proposa.  
Article 17. Junta de la Delegació  
Les delegacions seran regides per una Junta de Delegació Territorial, constituïda com a mínim per un president, un secretari, un tresorer i el nombre de vocals que es considere adient per a cada delegació. Els membres de la Junta de Delegació Territorial seran elegits pels col·legiats/ades de la demarcació territorial de la delegació en el moment de celebrar-se eleccions a la Junta de Govern, i per al mateix període, segons el règim electoral del Col·legi.  
Capítol 3   
Col·legiats d'honor   
Article 18. Membres d'honor   
A proposta de la Junta de Govern, l'Assemblea General podrà atorgar el nomenament de membres d'honor del COAMBCV, a aquelles persones que, pels seus mèrits científics, tècnics o professionals, siga quina siga la seua titulació acadèmica, hagen contribuït notòriament al desenvolupament de les Ciències Ambientals o de la professió.  
El nomenament tindrà un estricte caràcter honorífic, sense perjudici de la participació en la vida col·legial i als serveis del Col·legi, llevat del que fa referència a la participació als òrgans de govern col·legials.  
Els membres de la Junta de Govern no poden presentar-se, ni ser proposats, per a ser nomenats membres d'honor, mentre ocupen el càrrec per al que han estat elegits.  
Capítol 4   
Drets i deures dels col·legiats/ades  
Article 19. Drets  
Són drets dels col·legiats/ades:  
a. Exercir la professió.  
b. Ser assistit, assessorat i defensat pel Col·legi, davant de tercers, en qüestions relacionades amb la professió, així com ser representats per la Junta de Govern.  
c. Ser representats i emparats pel Col·legi, i els seus serveis jurídics, quan necessiten presentar reclamacions fonamentals de qualsevol tipus, que sorgisquen de l'exercici professional. En tot cas, les despeses i els costos judicials, que el procediment ocasione, seran a càrrec de la persona col·legiada, llevat d'aquells casos en què la Junta de Govern considere el contrari (sempre per motius d'interés professional del col·lectiu.)  
d. Tindre accés als arxius i registres que reflectisquen l'activitat col·legial, de la forma que es fixe reglamentàriament, i poder utilitzar els serveis i mitjans del Col·legi en la forma reglamentàriament establida.  
e. Participar com a elector i elegible en les eleccions que es convoquen a l'àmbit col·legial.  
f. Participar activament en la vida col·legial i ser informats i intervindre amb veu i vot en les assemblees generals, així com rebre informació sobre l'activitat corporativa d'interés professional.  
g. Crear i formar part d'agrupacions representatives d'interessos específics (comissions o grups de treball), en el si del Col·legi, amb sotmetiment en tot cas als òrgans de govern d'aquests.  
h. Presentar a la Junta de Govern escrits de suggeriment, petició o queixa.  
i. Promoure actuacions dels òrgans de govern, per mitjà d'iniciatives formulades en els termes estatutaris  
j. Presentar, per a ser registrats i visats, documents relacionats amb el seu treball professional.  
k. No ser limitats en l'exercici professional, llevat del cas d'incomplir les normes deontològiques o aquests Estatuts.  
Article 20. Deures  
Són deures dels col·legiats/ades:  
a. Incorporar-se al Col·legi en les condicions que estiguen establides per la legislació.  
b. Respectar, en l'exercici de les seues activitats professionals, l'ètica i dignitat professional i les normes deontològiques.  
c. Complir amb les normes corporatives, així com amb els acords adoptats pels òrgans de govern del Col·legi.  
d. Cooperar amb l'Assemblea General i amb la Junta de Govern, i facilitar informació en els assumptes d'interés col·legial en què puga ser requerit, sense perjudici del secret professional.   
e. Comunicar al Col·legi, en un termini de trenta dies, els canvis de residència o domicili.  
f. Comunicar anualment al Col·legi les dades necessàries per a l'elaboració d'estadístiques, relacionades amb el mercat laboral i la professió.  
g. En compliment de la Llei 34/2002, de l'11 de juliol, de Serveis de la Societat de la Informació i del Comerç Electrònic (LSSICE) i de la vigent Llei Orgànica 15/1999, de Protecció de Dades Espanyoles i normativa que la substituïsca o desenvolupe, les dades personals dels col·legiats/ades que formen part d'un fitxer, que únicament té com a objectiu informar periòdicament de les activitats i serveis del COAMBCV. Si per qualsevol motiu cap col·legiat/ada no vol mantindre les seues dades personals en aquest fitxer, caldrà que ho comunique al COAMBCV. El COAMBCV es compromet a utilitzar les dades dels col·legiats/ades exclusivament per a la difusió dels seus serveis i activitats.  
h. Contribuir al manteniment de les despeses o serveis del Col·legi Professional, mitjançant el pagament de les quotes que, si fa al cas, s'aproven.  
i. Exercir, diligentment, els càrrecs per als quals va ser elegit i complir els encàrrecs que els òrgans de govern del Col·legi puguen confiar-li.  
j. Abstindre's de la realització d'actes que comporten competència deslleial o contraris a la deontologia professional o que intenten restringir la lliure competència.  
k. Guardar el secret professional respecte a la informació coneguda, en ocasió de l'exercici de la professió.  
Capítol 5   
De l'exercici professional   
Article 21. Atribucions o funcions de la professió   
Els/les llicenciats/ades en Ciències Ambientals, també coneguts com ambientòlegs/logues són professionals tècnics multidisciplinaris en l'àmbit del medi ambient i, per tant, sense perjudici d'atribucions exclusives d'altres professionals. Són funcions de la professió les següents:  
Gestió ambiental en ens privats, en diferents sectors i activitats.  
Gestió i administració pública ambiental.  
Consultoria, auditoria i desenvolupament i implantació de sistemes de gestió ambiental.  
Busca, investigació, disseny i desenvolupament de productes, serveis i altres aplicacions ambientals, relacionades amb l'ecoeficiència i l'ecoinnovació.  
Assessorament científic i tècnic sobre temes de sostenibilitat ambiental.  
Assessorament, desplegament i aplicació de la legislació ambiental.  
Estudi, disseny i implantació de polítiques ambientals.  
Planificació, anàlisi i gestió d'espais naturals.  
Ordenació i gestió del territori.  
Estudi, anàlisi i gestió dels recursos naturals.  
Negociació, participació i mediació en conflictes ambientals.  
Sensibilització, educació i comunicació ambiental, orientada cap a la sostenibilitat, el desenvolupament i la cooperació.  
Estudi, planificació i prevenció en temes de salut i risc ambiental.  
Vigilància, prevenció i control de la qualitat ambiental (permisos, autoritzacions i llicències.)  
Gestió de residus.  
Gestió dels recursos hídrics.  
Interpretació i restauració ecologicopaisatgística.  
Seguretat i higiene industrials.  
Avaluació d'impacte ambiental.  
Economia ambiental i economia ecològica.  
Gestió energètica.  
Prevenció, anàlisi, gestió i tractament de la contaminació.  
I totes aquelles activitats que tenen relació amb el medi ambient.  
Article 22. Tipus d'exercici de la professió   
La professió pot exercir-se de forma liberal, ja siga individualment o col·lectivament, en relació laboral amb qualsevol organització pública o privada o a través de la relació funcionarial.   
L'exercici de la professió es basa en el respecte a la independència del criteri professional i en el servei a la Comunitat, sense límits il·legítims o arbitraris en el desenvolupament del treball.   
Capítol 6   
Del visat i el reconeixement de signatura  
Article 23. Visat de treballs professionals  
a) El visat col·legial dels treballs professionals és l'instrument bàsic d'acreditació de què disposa el COAMBCV, per a complir el seu fi essencial d'ordenar la professió.  
b) Tot treball signat per un col·legiat, a l'àmbit territorial que correspon al Col·legi, haurà de ser visat pel COAMBCV, als efectes administratius oportuns, d'acord amb la normativa vigent d'aplicació o quan així ho disposen les parts interessades.  
En aquells projectes en què el visat és obligatori, el fet de no visar invalida qualsevol documentació professional signada per un col·legiat/ada, a l'efecte de la seua presentació a les dependències de l'Administració Central o perifèrica de l'Estat, de les comunitats autònomes, de les corporacions locals, o de qualsevol altra entitat autònoma que depenga de les administracions esmentades.  
d) El visat col·legial garanteix la identitat, la titulació i l'habilitació de qui subscriu el projecte. És també l'eina que certifica l'autentificació legal, el registre i la revisió formal de presentació dels documents requerits. El visat comprendrà la revisió formal i documental, però no suposarà ni el sancionament ni la correcció tècnica del contingut del treball professional, ni tampoc el compliment de la normativa sectorial o tècnica aplicable.  
e) El visat haurà de comprendre aquells aspectes que l'Administració de l'Estat o Autonòmica encarreguen als col·legis, en termes d'ordenació de l'exercici de la professió.  
f) El visat no inclourà els honoraris, ni altres condicions contractuals, la determinació dels quals es deixarà en lliure acord entre les parts.  
g) El COAMBCV reglamentarà, de manera específica, el procediment administratiu del visat, i establirà els requisits i les taxes col·legials corresponents a cada tipus de visat. Aquestes normes seran aprovades per la Junta de Govern, prèvia informació col·legial. En tot cas, el procediment administratiu del visat s'iniciarà amb la presentació, per part de la persona col·legiada, del treball professional que es presenta per a ser visat. Aquest treball haurà d'estar signat pels seus autors/ores, i expressarà el número de col·legiat/ades i es responsabilitzarà del seu contingut i oportunitat.  
h) Els col·legiats/ades podran requerir, per causes justificades, que els documents presentats al Col·legi, per al seu visat, queden custodiats sota segell, que no podrà obrir-se fins que les referides circumstàncies hagen desaparegut.   
Article 24. El reconeixement de signatura  
a) El reconeixement de signatura és un altre instrument d'acreditació de què disposa el COAMBCV, per a exercir la seua potestat d'ordenar la professió.  
b) El reconeixement de signatura és l'instrument que garanteix la identificació, reconeixement i autenticació de les dades del col·legiat.   
El Col·legi podrà emetre un reconeixement de signatura per a aquells projectes que no són obligatoris visar per Llei o quan així ho disposen les parts interessades.  
Article 25. Altres instruments d'acreditació   
A banda de les esmentades (visat i reconeixement de signatura), el COAMBCV podrà establir altres fórmules d'acreditació com a conseqüència de la seua competència en l'ordenació de la professió i per a salvaguardar la llibertat d'exercici dels seus col·legiats/ades.  
TÍTOL 3   
Dels òrgans de govern   
Article 26. Òrgans de govern  
Els òrgans de govern del COAMBCV són l'Assemblea General i la Junta de Govern. Existirà també la Comissió Econòmica, que serà un òrgan de caràcter informatiu i consultiu.  
Capítol 1   
L'Assemblea General   
Article 27. Règim de funcionament  
L'Assemblea General és l'òrgan màxim de govern del Col·legi. Els seus acords, adoptats pel principi majoritari, obliguen tots els col·legiats/ades, inclús als absents.  
Com a òrgan suprem, integrat per tots els col·legiats/ades, és l'encarregat de decidir sobre els assumptes de major rellevància en la vida col·legial que els conferisquen els seus Estatuts, amb caràcter deliberant i decisori.  
En l'Assemblea General poden participar tots els col·legiats/ades amb veu i vot, sempre que estiguen en plenitud de drets. El vot és indelegable.  
Les assemblees generals poden ser ordinàries o extraordinàries.   
Article 28. Funcions de l'Assemblea General   
L'Assemblea General té les funcions següents:  
a. Aprovar els Estatuts, així com les modificacions que es facen, i les normes generals de funcionament.  
b. Elegir els membres de la Junta de Govern i de la Comissió Econòmica.  
c. Examinar i aprovar els pressupostos anuals i les seues liquidacions.  
d. Fixar les quanties de les quotes col·legials ordinàries i extraordinàries, incloses les derrames (aportacions extraordinàries.)  
e. Decidir sobre l'adquisició, la disposició o el gravamen de béns patrimonials immobles.  
f. Aprovar el Codi Deontològic de la professió.  
g. Decidir sobre aquelles qüestions que la Junta de Govern sotmeta a la seua consideració o hagen estat sol·licitades pels col·legiats/ades, d'acord amb el que estableix l'article 31 d'aquests Estatuts.  
h. Aprovar la creació de delegacions col·legials.  
Article 29. Reunions ordinàries de l'Assemblea   
L'Assemblea General es reunirà amb caràcter ordinari una vegada a l'any, durant el primer trimestre de l'any en curs. Juntament amb la convocatòria s'enviarà un orde del dia, que com a mínim contindrà memòria d'activitats, pressupostos anuals, l'estat dels comptes i precs i preguntes, així com quants li siguen sotmetsos per la Junta de Govern, llevat dels específic de l'Assemblea Extraordinària. Haurà de convocar-se amb una antelació mínima d'un mes.  
Article 30. Reunions extraordinàries de l'Assemblea   
1. L'Assemblea General es reunirà amb caràcter extraordinari quan ho acorde la Junta de Govern, o quan ho sol·licite un nombre de col·legiats/ades igual o superior a quatre-cents (400), o el 33% si el nombre de col·legiats/ades fóra inferior a mil (1.000.) En aquest cas, haurà de convocar-se dins dels trenta dies següents a la presentació de la sol·licitud o acord.  
Quan se sol·licite, per part de col·legiats/ades, hauran d'indicar el punt de l'orde del dia i l'assumpte a tractar per l'Assemblea General, així com aportar la documentació que aquests consideren per al bon funcionament de la reunió.  
2. L'Assemblea General es reunirà amb caràcter extraordinari en els casos següents:  
a. Quan una disposició legal o estatutària ho establisca.  
b. Per modificacions dels Estatuts (llevat del canvi de domicili col·legial).  
c. Per casos de censura o cessament de la Junta de Govern.  
d. En el supòsit de modificació de l'àmbit territorial del Col·legi o bé per agrupació, separació, dissolució o absorció del Col·legi.  
Article 31. Convocatòria de l'Assemblea   
La convocatòria de l'Assemblea General, ordinària o extraordinària, correspon al president, per Acord de la Junta de Govern i s'hi assenyalarà data, hora, lloc i orde del dia provisional en les primera i segona convocatòries. La convocatòria haurà de tindre lloc amb una antelació mínima d'un mes.  
Els col·legiats/ades podran presentar proposicions a sotmetre a l'Assemblea General fins als quinze dies abans de la seua celebració. Aquestes proposicions hauran de comunicar-se per escrit, amb la signatura de deu col·legiats/ades com a mínim.  
La Junta de Govern incorporarà, si és procedent, les proposicions presentades i establirà l'orde del dia definitiu a l'Assemblea General, el qual es comunicarà als col·legiats/ades deu dies abans de la seua celebració. En cas de la negació a la inclusió d'un punt o assumpte en l'orde del dia la Junta de Govern, haurà de contestar-se, de manera raonada, la seua motivació.  
Article 32. Assistència i adopció d'acords   
Perquè els acords siguen vàlids, tant en les assemblees ordinàries com en les extraordinàries, hi caldrà l'assistència mínima, en primera convocatòria, de la meitat més un del total de col·legiats/ades i, en segona convocatòria, de qualsevol nombre d'assistents. La segona convocatòria tindrà lloc, en tot cas, mitja hora després de la primera. En ambdós casos, els acords s'adoptaran per majoria simple de vots vàlids. Les votacions es faran a mà alçada, llevat de si el resultat de la votació implica una moció de censura, tancament de Delegació, o bé afecta un o més col·legiats/ades, en què aquests podran sol·licitar el vot secret de l'assemblea. La votació tindrà sempre tres alternatives: a favor, en contra i abstenció. Hi caldrà una majoria qualificada de dos terços dels persones col·legiades assistents a l'Assemblea, per a aprovar una modificació dels Estatuts o per a aprovar la fusió de col·legis.   
Article 33. Presidència de l'Assemblea   
La Presidència de l'Assemblea General correspon al president de la Junta de Govern. De les reunions s'estendrà l'acta corresponent pel secretari de la Junta de Govern, que actuarà com a secretari de l'Assemblea General.  
Els acords de l'Assemblea General seran immediatament executius, obligatoris i vinculants, sense perjudici dels recursos que corresponguen.  
Capítol 2   
La Junta de Govern  
Article 34. Composició de la Junta de Govern  
La Junta de Govern, òrgan rector del COAMBCV, estarà constituïda per: president, vicepresident, secretari, tresorer (que actuarà també com a president de la Comissió Econòmica), un vocal per secció, grup o comissió permanent, i tres vocals territorials.   
Els membres de la Junta de Govern seran elegits pel procediment que estableixen aquests Estatuts.  
Article 35. Cessament de membres  
Si per qualsevol causa cessa algun membre abans d'acabar el mandat, la seua responsabilitat serà assumida per un altre membre, segons l'acord de la Junta de Govern. En el cas que cessaren més d'un terç dels membres de la Junta de Govern, es procedirà a cobrir per elecció els càrrecs vacants, i només pel període que reste dels seus mandats i sempre que aquest període siga superior a un any.  
En el cas que cessen més de la meitat dels membres de la Junta de Govern, es constituirà una Junta gestora d'edat, integrada pels dos col·legiats/ades de major antiguitat i els dos de més recent incorporació, la qual convocarà eleccions extraordinàries a tots els càrrecs.  
La nova Junta de Govern completarà el mandat que quedava a la cessant fins a les primeres eleccions ordinàries.  
Article 36. Funcions de la Junta de Govern  
a. Correspon a la Junta de Govern la representació del Col·legi, la seua direcció, gestió ordinària, administració i l'execució dels acords adoptats per l'Assemblea General. Són atribucions específiques de la Junta de Govern:  
b. Complir i fer complir els acords de l'Assemblea General.  
c. Decidir sobre les sol·licituds de col·legiació.  
d. Administrar els béns del Col·legi, així com recaptar les quotes de qualsevol tipus i altres aportacions que hagen de fer efectives els col·legiats/ades, l'import dels quals proposaran a l'Assemblea General per a la seua aprovació.  
e. Confeccionar els pressupostos econòmics anuals.  
f. Adoptar les mesures que es consideren convenients per a la defensa del Col·legi i de la professió, incloses les accions legals.  
g. Imposar, amb la instrucció prèvia de l'oportú expedient, sancions disciplinàries.  
h. Crear les comissions necessàries per al millor compliment de les funcions col·legials i dissoldre-les quan calga.  
i. Designar els representants del Col·legi en actes i davant dels organismes, entitats o institucions, sempre que ho considere oportú.  
j. Informar els col·legiats/ades de les activitats i els acords del Col·legi i preparar la memòria anual de la seua gestió.  
k. Convocar les assemblees generals ordinàries i extraordinàries.  
l. Totes aquelles altres funcions que no siguen expressament assignades a l'Assemblea General i tinguen relació amb l'activitat i el funcionament col·legial.  
Article 37. Responsables de les delegacions   
Els responsables de les delegacions col·legials territorials tindran la consideració de vocals de la Junta de Govern.   
Article 38. Convocatòria i acords de la Junta de Govern  
La Junta de Govern serà convocada pel president i celebrarà sessió ordinària almenys una vegada al mes. Amb caràcter extraordinari, es reunirà per iniciativa del president o a petició de tres membres de la Junta de Govern.  
La Junta de Govern quedarà vàlidament constituïda si hi assisteixen la meitat més un dels membres i prendrà els acords per majoria simple d'assistents. El vot del president és de qualitat, en cas d'empat.  
Article 39. El president i el vicepresident  
1. Són atribucions del president:  
a. La representació legal i institucional del Col·legi.  
b. Presidir la Junta de Govern i l'Assemblea General, així com totes les sessions de les comissions a què assistisca.  
c. Autoritzar, amb la seua signatura, tot tipus de documents col·legials.  
d. Conferir apoderaments per a qüestions judicials, quan així haja estat autoritzat per la Junta de Govern.  
e. Convocar la Junta de Govern i l'Assemblea General.  
f. Autoritzar l'obertura de comptes corrents del Col·legi, tant en entitats bancàries com en caixes d'estalvi.  
g. Autoritzar el moviment de fons, d'acord amb les propostes del tresorer.  
h. Constituir i cancel·lar qualsevol tipus de fiances i depòsits.  
i. Coordinar la tasca dels membres de la Junta de Govern.  
En cas d'absència, el president del Col·legi serà substituït, en primer lloc, pel vicepresident i, en cas de la seua absència, per un altre membre de la Junta de Govern per delegació d'aquell o per decisió majoritària dels components de la Junta de Govern.   
2. Correspon al vicepresident:  
a. Substituir el president en totes les seues funcions, en cas d'absència d'aquest.  
b. Realitzar totes aquelles funcions particulars que li delegue el president.  
c. Realitzar una tasca de col·laboració, suport i assessorament constant al president.  
Article 40. El secretari  
Correspon al secretari:  
a. Portar els llibres oficials.  
b. Redactar i signar el llibre d'actes, amb el vistiplau del president.  
c. Redactar la memòria anual.  
d. Supervisar i dirigir, si és procedent, el funcionament dels serveis administratius del Col·legi.  
e. Tindre responsabilitat del registre de col·legiats/ades i dels expedients personals corresponents.  
f. Expedir certificats amb el vistiplau del president.  
g. Actuar com a secretari de l'Assemblea General.  
h. Complir amb els acords adoptats per la Junta de Govern.  
Article 41. El tresorer  
Correspon al tresorer:  
a. Tindre a càrrec seu la custòdia i distribució dels recursos econòmics del Col·legi.   
b. Ordenar la comptabilitat del Col·legi i custodiar les escriptures i els documents corresponents al patrimoni.  
c. Preparar els projectes de pressupost i la seua liquidació.  
d. Efectuar els pagaments que corresponga, amb l'orde prèvia del president.  
e. Adoptar les garanties necessàries per a la salvaguarda del patrimoni del Col·legi.  
f. Signar, amb el president, els documents necessaris per al moviment dels fons del Col·legi.  
g. Presidir la Comissió Econòmica del COAMBCV.  
Article 42. Els vocals  
Els vocals exerceixen les funcions que els siguen encarregades per la Junta de Govern o pel seu president. També podran substituir altres càrrecs de la Junta de Govern en casos d'absència, vacant o malaltia, i formar part de les comissions que es creen, d'acord amb les necessitats del Col·legi.  
Article 43. Cessament de càrrecs  
Els membres de la Junta de Govern cessen en l'exercici dels seus càrrecs per alguna de les causes següents:  
a. Expiració del mandat.  
b. Renúncia formulada per la persona interessada, la qual, no obstant això, haurà de mantindre's en l'exercici del càrrec fins que siga cobert provisionalment o definitivament per qui corresponga.  
c. Suspensió per sanció disciplinària definitiva en via corporativa.  
d. Pèrdua de la condició de persona col·legiada.  
e. Incapacitat.  
f. Inhabilitació per sentència judicial.  
g. Per votació a favor del seu cessament pels membres restants de la Junta de Govern, en aplicar el que estableix l'article 35 dels presents Estatuts  
h. Defunció.  
Article 44. Secretari/ària tècnic/a  
La Junta de Govern podrà contractar un secretari/ària tècnic/a, per tal de dirigir la gestió dels serveis administratius, així com totes aquelles que li siguen delegades per la Junta de Govern.  
Article 45. Les comissions col·legials  
Els objectius, la composició i la competència de les comissions col·legials estaran determinats per les necessitats i els objectius generals del Col·legi. Podran proposar la creació de comissions un nombre de col·legiats/ades no inferior a tres i sol·licitar-lo per escrit a la Junta de Govern. Correspon a aquesta decidir sobre la seua creació, la divulgació i el règim de funcionament.  
Seran funcions de les comissions col·legials: informar i assessorar la Junta de Govern, quan aquesta ho sol·licite; analitzar i desenvolupar aspectes relacionats amb el treball professional; proposar iniciatives d'actuació a la Junta de Govern i informar l'Assemblea General dels treballs realitzats.  
Les conclusions i propostes de les comissions seran considerades per la Junta de Govern, que les estudiarà i aprovarà, si és procedent. Si no les considera oportunes, informarà raonadament de la seua decisió.  
Capítol 3   
La Comissió Econòmica  
Article 46. La Comissió Econòmica  
Al Col·legi hi haurà una Comissió Econòmica que, en representació de l'Assemblea General de col·legiats/ades, exercirà la funció de revisió dels comptes.   
Article 47. Composició de la Comissió Econòmica   
La Comissió Econòmica estarà formada, com a mínim, per tres membres, president, secretari i un vocal. Els acords de la Comissió han de ser adoptats per majoria simple. En cas d'empat, el vot del president serà de qualitat.  
Article 48. Funcionament de la Comissió Econòmica  
La Comissió Econòmica efectuarà un control sobre la liquidació de comptes del pressupost i dels comptes del balanç del Col·legi i estarà obligada a presentar un informe sobre la liquidació definitiva del pressupost de l'exercici i dels comptes del balanç anual, durant la celebració de l'Assemblea General ordinària.   
Una còpia d'aquest informe serà enviada als col·legiats/ades quinze dies abans, com a mínim, de la data fixada per a la celebració de l'Assemblea General ordinària de liquidació. L'informe no serà vinculant per a la Junta de Govern.  
Capítol 4   
Règim electoral  
Article 49. Elecció dels membres de la Junta de Govern i de la Comissió Econòmica  
Els membres de la Junta de Govern i de la Comissió Econòmica, seran elegits per sufragi entre els col·legiats/ades, mitjançant elecció lliure, directa i secreta. La Junta de Govern i la Comissió Econòmica tindran un mandat de 3 anys i s'admetrà una reelecció de tres vegades consecutives per al mateix càrrec.  
Article 50. Electors i candidats  
Són electors/ores i elegibles, la totalitat de col·legiats/ades que no estiguen suspesos de drets col·legials per acord ferm adoptat amb anterioritat a la data de la convocatòria.  
Per a poder ser candidat i ocupar un càrrec de la Junta de Govern o de la Comissió Econòmica, hi caldrà tindre un mínim d'un any d'antiguitat en la col·legiació i que no hi haja en el seu expedient personal cap nota de sanció disciplinària col·legial.  
Article 51. Convocatòria d'eleccions   
La Junta de Govern procedirà, com a mínim, un mes abans de la data prevista de celebració, a convocar eleccions i farà pública, alhora, la llista definitiva de col·legiats/ades electors/ores que caldrà exposar al tauler d'anuncis de la Secretaria del Col·legi. Aquesta llista estarà al tauler d'anuncis fins a la finalització del procés electoral.  
Article 52. Esmenes en el cens electoral  
Els col·legiats/ades que vulguen reclamar sobre l'esmentada llista, podran fer-ho per escrit durant el termini de deu dies naturals, comptadors des del moment de la seua exposició al tauler d'anuncis. La Junta de Govern haurà de resoldre la reclamació en el termini de cinc dies naturals.  
Article 53. Calendari i procediment electoral  
La convocatòria electoral especificarà el calendari electoral i el procediment de votació, escrutini i proclamació, així com els recursos que procedisquen.  
Article 54. Presentació de candidatures  
Les candidatures per a la Junta de Govern i la Comissió Econòmica, seguiran el sistema d'una llista completa i tancada, on haurà de constar el nom i el càrrec al qual opta cada un dels membres de la candidatura. La inclusió en una candidatura només serà vàlida si la persona interessada ho accepta per escrit. Un mateix candidat/a no podrà presentar-se per a dos càrrecs (llevat del de tresorer, que també serà president de la Comissió Econòmica) ni figurar en més d'una candidatura.  
Cada candidatura ha de comptar amb l'aval d'un mínim de 15 col·legiats/ades, identificats amb el nom i cognoms, número de col·legiat i signatura.  
En el moment de presentar-se, cada candidatura haurà de presentar un resum del seu programa de govern (màxim dues pàgines), així com la designació del seu interventor en les eleccions.  
Durant el període electoral i fins al dia abans de la celebració de les eleccions, els electors/ores podran dirigir a les candidatures consultes en relació amb els càrrecs i als programes de govern, i les candidatures podran donar resposta.   
Les candidatures hauran de ser presentades pel secretari de la Junta de Govern dins del termini de temps fixat per la mateixa Junta de Govern, la qual haurà de proclamar-se, com a mínim, quinze dies naturals abans de la data de les eleccions, mitjançant comunicació a tots els col·legiats/ades. Aquesta comunicació de les candidatures presentades obrirà formalment el període electoral.  
En el cas que, finalitzat el període de presentació de candidatures, només s'haguera presentat una candidatura per formar la Junta de Govern i la Comissió Econòmica del COAMBCV, aquesta serà proclamada sense necessitat d'haver de realitzar el procés electoral.  
Article 55. Publicació, notificació i exclusió de candidats  
La Junta de Govern publicarà al tauler d'anuncis la llista dels noms dels candidats/ates proclamats/ades i ho notificarà a les persones interessades.  
L'exclusió d'un/a candidat/a haurà de ser motivada i es notificarà a la persona interessada l'endemà de la decisió.  
Contra la resolució d'exclusió d'un/a candidat/a podrà presentar-se recurs davant de la Junta de Govern, en el termini de quaranta-vuit hores. La Junta de Govern ho resoldrà dins d'un termini igual.  
Article 56. Mesa electoral  
El dia fixat per a les eleccions es constituirà, al local i a l'hora de la convocatòria, la Mesa o meses electorals, que estarà formada per un president, un secretari i dos vocals, tots ells nomenats per la Junta de Govern i elegits d'un sorteig entre tots els membres col·legiats/ades, sempre que no es presenten en les eleccions com a candidats. Cada candidatura podrà designar un interventor/a que la represente en les operacions electorals. El secretari de la Mesa Electoral alçarà acta de totes les incidències.  
Si algun dels membres col·legiats/ades, elegits per a aquesta tasca mitjançant sorteig, no els fóra possible realitzar-la, hauran de justificar-ho mitjançant certificat corresponent, en el termini de 48 hores des de la comunicació.   
Article 57. Exercici del vot  
El vot és personal, secret i intransferible, i s'ha de fer constar clarament la candidatura seleccionada, si no és que es tracte d'un vot en blanc.  
Els col·legiats/ades exerciran el seu dret de vot mitjançant les paperetes oficials, autoritzades pel Col·legi, on constaran les candidatures presentades. Per a exercir el vot caldrà assenyalar amb una creu quina és la candidatura elegida. En cas d'exercir el vot en blanc, simplement no es marcarà cap de les candidatures.   
En el moment de votar, les persones votants s'identificaran amb els membres de la Mesa, mitjançant la documentació establida per la Junta de Govern. Aquesta comprovarà la inclusió de la persona votant en el cens, el president pronunciarà, en veu alta, el nom i el cognom del votant, i indicarà que vota i introduirà el seu vot en una urna precintada. El secretari de la Mesa anotarà en una llista el nom dels col·legiats/ades que hagen depositat el seu vot.  
En cas de no presentar tota la documentació requerida, no podrà exercir el dret de vot.  
No s'admet el vot delegat, ni el vot per correu electrònic.  
Article 58. Vot per correu  
Els electors que preferisquen votar a distància, han de fer arribar a la seu del COAMBCV el vot per correu certificat, postal exprés, buró fax o qualsevol altre sistema de certificat que l'agència oficial de correu implemente. El vot per correu es regirà d'acord amb les normes següents:  
1. Des que es convoquen eleccions per a cobrir càrrecs de la Junta de Govern, i fins a deu dies abans de l'elecció, els col·legiats/ades, que desitgen emetre el seu vot per correu, hauran de sol·licitar del secretari del Col·legi el certificat que acredite que estan inclosos en el cens electoral.   
2. L'emissió del vot per correu haurà d'efectuar-se de la forma següent:   
En un sobre blanc s'introduirà la papereta de votació.  
Aquest sobre s'introduirà en un altre, en què caldrà afegir el certificat de la inclusió de l'elector/a en el cens i, d'altra banda, fotocòpia del DNI o del carnet de col·legiat/ada.  
Aquest segon sobre s'enviarà per correu certificat, dirigit al president de la Mesa Electoral.  
Els vots que no reunisquen els requisits esmentats o que siguen rebuts a la seu del Col·legi després del dia abans de les eleccions es consideraran nuls i seran destruïts.  
Abans de concloure l'horari d'eleccions, el president de la Mesa Electoral introduirà a l'urna els vots rebuts per correu.   
Article 59. Escrutini  
Quan siga l'hora fixada per al fi de la votació, s'obriran els sobres, s'introduiran les paperetes a l'urna i es farà l'escrutini, que serà públic.  
El resultat de l'escrutini i les incidències de la jornada han de constar en una acta que elaborarà el secretari de la Mesa Electoral, la qual haurà de ser signada per tots els membres de la Mesa i pels interventors, si n'hi ha, que tindran dret a fer constar les seues observacions.  
Article 60. Vots nuls  
Seran nul·les les paperetes que continguen expressions totalment alienes a l'estricte contingut de la votació, així com les que continguen ratllades, esmenes o qualsevol altre tipus d'alteració que puga induir a error en la perfecta identificació de la voluntat de l'elector.  
També seran nuls els vots emesos per correu que continguen més d'una papereta.  
Article 61. Proclamació de la candidatura elegida  
Es comptabilitzaran els vots vàlids assignats a cada candidatura. La candidatura elegida serà la que obtinga més vots. En cas d'empat, el president de la Mesa Electoral convocarà una nova votació, limitada a les candidatures empatades, al cap de 20 dies naturals, com a màxim. Si l'empat persisteix caldrà repetir el procés electoral.  
La presidència de la Mesa Electoral anunciarà el resultat, el qual podrà ser impugnat, en el termini de 24 hores, davant de la Mesa Electoral.   
Article 62. Constitució de la Junta de Govern i presa de possessió  
La Junta de Govern, en el termini de vint-i-quatre hores, resoldrà, amb caràcter definitiu, totes les reclamacions dels interventors i altres incidències, i proclamarà els candidats elegits.  
En el termini de cinc dies des de la constitució de la nova Junta de Govern, haurà de comunicar-se la composició d'aquesta a la conselleria corresponent de la Generalitat i a tots els col·legiats/ades.  
Si la Junta de Govern decideix, a la vista de les impugnacions presentades, anul·lar l'elecció, convocarà noves eleccions en el termini d'un mes.  
La nova Junta de Govern prendrà possessió en el termini màxim d'un mes, des de la seua proclamació.  
Article 63. Recursos  
Contra les resolucions de la Junta de Govern, en matèria electoral, qualsevol col·legiat/ada podrà interposar recurs de reposició davant de la Junta de Govern, la resolució de les quals esgotarà la via corporativa i podrà interposar-se recurs contenciós administratiu.  
TÍTOL 4   
Del règim econòmic  
Capítol 1   
Recursos  
Article 64. Capacitats econòmiques i patrimonials  
El Col·legi té plena capacitat jurídica en l'àmbit econòmic i patrimonial, per al compliment de les seues finalitats.  
Article 65. Recursos ordinaris  
Són recursos ordinaris del Col·legi:  
Les quotes d'incorporació dels col·legiats.   
Les quotes ordinàries dels col·legiats/ades.  
Els ingressos procedents de publicacions, impresos, serveis, certificats, arbitratges, dictàmens o informes, i altres quantitats acreditades per a altres serveis.   
Els rendiments financers derivats dels cabals aliens que tinga en depòsit o els administre.  
Els drets pels serveis de visat, d'intervenció col·legial, dels treballs i contractes professionals abonats pels beneficiaris del servei o per la forma acordada contractualment entre les parts.  
Els rendiments de béns i drets que integren el patrimoni del Col·legi.  
Qualsevol altre concepte que procedisca legalment.  
Article 66. Quotes col·legials  
L'Assemblea General, a proposta de la Junta de Govern, fixarà la quantia de la quota d'incorporació i de les quotes periòdiques, així com la quantia i forma d'abonament de les quotes extraordinàries que eventualment es requerisquen per a atendre les necessitats del Col·legi, incloses les derrames.  
Article 67. Recursos extraordinaris  
Són recursos econòmics extraordinaris del Col·legi:  
Les quotes extraordinàries que aprove l'Assemblea General.   
Les subvencions, donatius o qualsevol altre tipus d'ajuda econòmica que l'Estat, la Generalitat, les corporacions locals i entitats de qualsevol classe o bé particulars atorguen al Col·legi.  
Els béns mobles o immobles que per herència, donació o qualsevol altre títol lucratiu passen a formar part del patrimoni del Col·legi.  
Les quantitats que per qualsevol altre concepte, no especificat, puga percebre al Col·legi i que no siguen un recurs ordinari.  
Capítol 2   
De la inversió, administració i custòdia  
Article 68. Gestió econòmica  
El patrimoni col·legial serà invertit, administrat i custodiat per la Junta de Govern.   
El president exercirà les funcions d'ordinador de pagaments i les ordes seran executades i intervingudes pel tresorer.  
Correspondrà al tresorer l'administració i cobrament dels ingressos col·legials.  
Article 69. Accés a la informació econòmica  
Els col·legiats, en nombre superior al 10% del total, podran formular peticions concretes i precises sobre qualsevol dada relativa a l'exercici econòmic.  
Els comptes de cada exercici podran ser examinats pels col·legiats/ades en el període comprés entre la convocatòria i quaranta-vuit hores abans de l'assenyalat per a la celebració de l'Assemblea General corresponent.  
Article 70. Elaboració del pressupost  
El pressupost s'elaborarà amb caràcter anual, d'acord amb els principis d'economia i eficàcia, i inclourà la totalitat dels ingressos i despeses col·legials. Els pressupostos extraordinaris de despeses i ingressos es formularan quan sorgisquen circumstàncies excepcionals que els facen necessaris.  
Article 71. Pressupost provisional  
En el cas que l'Assemblea General no aprove el pressupost ordinari d'un exercici, i sense perjudici de la seua revisió i ulterior aprovació, el Col·legi funcionarà provisionalment amb el de l'any anterior, el qual s'entendrà prorrogat a aquests efectes.  
Article 72. Impagament de quotes  
El col·legiat/ada que deixe d'abonar les quotes ordinàries corresponents a un any, o bé aquelles altres de caràcter extraordinari aprovades per l'Assemblea General, podrà quedar en suspensió dels drets que li atorguen aquests Estatuts, per acord de la Junta de Govern, amb l'audiència prèvia de la persona interessada.  
Article 73. Comissió liquidadora  
En cas de dissolució del Col·legi, per alguna de les causes que estableix el Reglament de Col·legis Professionals de Comunitat Valenciana, la Junta de Govern actuarà com a Comissió Liquidadora. Els béns romanents, si n'hi ha, s'adjudicaran a l'organisme que el substituïsca o a entitats públiques o privades, sense ànim de lucre, relacionades amb el medi ambient.  
TÍTOL 5   
Procediment disciplinari  
Article 74. Responsabilitat disciplinària  
L'activitat del Col·legi és regida pel dret privat, però com a corporació de dret públic, els seus actes quedaran subjectes al dret administratiu quan exercisca potestats públiques encomanades.  
Els col·legiats/ades queden subjectes a la responsabilitat disciplinària en els termes del present Estatut i de les normes legals aplicables.  
Article 75. Registre de sancions  
Les sancions disciplinàries corporatives es faran constar sempre en l'expedient personal del col·legiat/ada, objecte de sanció.  
Les sancions o correccions disciplinàries, que impose l'autoritat judicial a un col·legiat/ada, es faran constar o no en l'expedient personal d'aquest, a criteri de la Junta de Govern i atenent les circumstàncies de cada cas.  
Article 76. Exercici de la competència disciplinària  
El Col·legi té competència disciplinària per a sancionar als col·legiats/ades pels actes que realitzen i les omissions en què incórreguen en l'exercici o amb motiu de la professió, així com per altres actes o omissions que li siguen imputables i siguen contraris al prestigi professional, a l'honorabilitat dels col·legiats/ades o al degut respecte als òrgans corporatius, als companys i, en general, tota infracció de deures professionals o normes ètiques de conducta, quan aquests afecten la professió.  
El Col·legi exercirà la competència disciplinària per mediació de la Junta de Govern.  
Article 77. Procediment disciplinari  
Les sancions sempre hauran de ser acordades per la Junta de Govern, prèvia formació de l'expedient, que tramitarà un instructor/a nomenat per la Junta, entre els seus membres, el qual haurà de concedir a l'inculpat/ada, en el tràmit d'audiència, la facultat d'aportar proves i de defensar-se. En el cas que l'afectat/ada per l'expedient disciplinari siga membre de la Junta de Govern, no podrà prendre part en les deliberacions ni votar dins de la Junta.  
L'instructor/a, responsable de la comissió disciplinària creada a aquest efecte i regulada mitjançant la seua reglamentació interna, després de donar audiència a la persona interessada, perquè formule les al·legacions que considere oportunes sobre els fets imputats i proposar les proves que desitge, procedirà a practicar aquelles que considere oportunes, i en rebutjarà altres raonadament. Practicades les proves, redactarà una proposta de resolució que notificarà al col·legiat/ada perquè, en el termini de deu dies naturals, després d'examinat l'expedient, formule les al·legacions definitives.  
Finalitzat aquest tràmit, l'instructor/a redactarà la proposta de resolució definitiva que traslladarà a la Junta de Govern. La resolució final de l'expedient haurà de ser motivada.  
El Col·legi notificarà la resolució final al col·legiat/ada afectat/ada i als interessats, d'acord amb el procediment administratiu vigent.  
Quan de la instrucció d'un procediment disciplinari resulte l'existència d'indicis fundats de criminalitat, se suspendrà la seua tramitació i es posarà en coneixement del Ministeri Fiscal.  
Article 78. Inici del procediment  
El procediment s'iniciarà d'ofici bé per iniciativa pròpia o com a conseqüència de denúncia. No es consideraran denúncies els escrits anònims.  
L'òrgan competent per a iniciar l'expedient disciplinari podrà acordar la instrucció de diligències prèvies, abans de disposar l'inici de l'expedient disciplinari.  
Si les diligències prèvies s'eleven en expedient disciplinari, s'entendrà com a data de l'inici d'aquest la de l'acord d'incoació de les diligències.  
Els acords d'arxivar un expedient disciplinari seran motivats.  
Article 79. Tipus de faltes  
Les faltes que comporten sanció disciplinària es classifiquen en lleus, greus i molt greus.  
Article 80. Faltes lleus  
Són faltes lleus:  
No atendre els requeriments del Col·legi.  
Les incorreccions d'escassa transcendència en la realització dels treballs professionals.  
La desconsideració als companys/es col·legiats/ades.  
Les actuacions que signifiquen negligència professional, i els actes lleus d'indisciplina col·legial (que es determinaran mitjançant un reglament específic que elaborarà i aprovarà la Junta de Govern) i, en general, altres casos d'incompliment dels deures professionals o col·legials, com a conseqüència d'una distracció inexcusable i circumstancial.  
Les enumerades en l'article següent, quan no tinguen entitat suficient per a ser considerades com a greus.  
Article 81. Faltes greus  
Són faltes greus:  
L'acumulació, en el període d'un any, de tres o més sancions per falta lleu.   
La infracció greu de normes deontològiques (que es determinaran mitjançant el corresponent Codi Deontològic).  
Les ofenses greus i actes de desconsideració amb altres professionals.  
La inacció en els treballs contractats.  
La infracció del secret professional amb perjudici de tercers.  
L'emissió d'informes o certificats, que falten a la veritat, o la falsedat en qualsevol dels documents que hagen de tramitar-se per mitjà del Col·legi.  
Les actuacions que signifiquen competència deslleial.  
La realització d'activitats, la constitució d'associacions o la participació en aquestes, quan tinguen com a finalitat o realitzen funcions que siguen pròpies dels col·legis, o que en qualsevol forma els interferisquen.  
Article 82. Faltes molt greus  
Són faltes molt greus:  
La reiteració de faltes greus.   
Les considerades com a faltes greus, sempre que concórreguen circumstàncies d'especial malícia o mala fe.  
L'exercici de la professió pels col·legiats en els casos legalment incompatibles.  
Els actes i les omissions que constituïsquen ofensa molt greu a la dignitat de la professió o a les regles ètiques que la governen (que es determinaran mitjançant el corresponent Codi Deontològic).  
L'atemptat a la dignitat i l'honor de les persones que integren la Junta de Govern, quan actuen en l'exercici de les seues funcions, i contra qualsevol company/a, amb motiu de l'exercici professional.  
Article 83. Sancions  
Les sancions que s'imposen guardaran proporció amb les infraccions comeses.  
Les faltes lleus seran sancionades amb la comunicació per escrit o la repressió privada.  
Les faltes greus amb la suspensió en l'exercici professional, totalment o parcialment, entre un i sis mesos.  
Les faltes molt greus amb la suspensió en l'exercici professional, entre sis mesos i un dia fins a dos anys o l'expulsió del Col·legi.  
Article 84. Prescripció de les faltes  
Les faltes prescriuran, si són lleus, als sis mesos; si són greus, als dos anys, i si són molt greus, als tres anys, dels fets que les hagen motivat.  
La prescripció s'interromprà per l'inici del procediment disciplinari o de les diligències prèvies a què haja donat lloc el fet, i per la durada de tot el període de tramitació de l'expedient i de les pròrrogues que vàlidament s'acorden.  
No correrà el termini de prescripció durant el temps en què la tramitació de l'expedient queda en suspens, per haver causa penal pendent sobre els mateixos fets.  
Amb l'excepció que s'expressa en el paràgraf anterior, la paralització del procediment per un termini superior als sis mesos, no imputable a allò que s'ha expedientat, farà córrer novament el termini interromput.  
Article 85. Rehabilitació  
1. La persona sancionada podrà demanar a la Junta de Govern la seua rehabilitació, amb la consegüent cancel·lació de la nota del seu expedient personal, en els següents terminis, comptadors des del compliment de la sanció:  
Si és falta lleu, tres mesos.  
Si és greu, un any.  
Si és molt greu, dos anys.  
Si ha comportat l'expulsió, tres anys.  
2. En el cas d'expulsió, la persona sancionat haurà d'aportar proves suficients sobre la rectificació de la seua conducta, les quals seran apreciades ponderadament per la Junta de Govern.  
3. Concedida la rehabilitació, el rehabilitat/ada podrà sol·licitar la incorporació al Col·legi.  
TÍTOL 6   
Del règim jurídic dels actes col·legials i de la seua impugnació  
Article 86. Acords i recursos  
Els acords de l'Assemblea General, i els de la Junta de Govern, seran immediatament executius; llevat que la mateixa Junta prenga acord motivat en contra.  
En tot moment els tràmits, els requisits i els terminis que estableixen aquests Estatuts s'adaptaran als principis informadors del procediment administratiu vigent.  
Els acords de la Junta de Govern podran ser objecte de recurs de reposició davant de la Junta de Govern, dins del termini d'un mes, comptador a partir de la data de notificació o publicació, o ser impugnats directament davant de la jurisdicció contenciosa administrativa.   
La persona recurrent podrà sol·licitar, en el moment de presentar el recurs de reposició, la suspensió de l'acord recorregut, i l'òrgan competent per a resoldre podrà acordar-la discrecionalment.  
El recurs de reposició es resoldrà en el termini d'un mes, comptador des de la seua interposició. Si no es resol dins d'aquest termini, el recurs podrà entendre's desestimat i quedarà oberta la via contenciosa administrativa.  
Els acords de l'Assemblea General posaran fi a la via corporativa i es podrà recórrer a la via contenciosa administrativa en els terminis i condicions establits per la llei reguladora d'aquesta jurisdicció.  
TÍTOL 7  
De procediment de fusió, absorció i segregació del Col·legi  
Capítol 1  
De la fusió i absorció   
Article 87. Procediment   
1. El procediment per a la unió o fusió del Col·legi amb un altre o altres col·legis, l'absorció d'un altre o altres col·legis per part d'aquest Col·legi, o l'absorció d'aquest Col·legi d'un altre, sempre que no sobrepasse l'àmbit territorial de la Comunitat Valenciana, serà l'establit en els articles següents, i hi caldrà l'aprovació del projecte respectiu per part de l'Assemblea General, en la forma establida en els articles següents d'aquests Estatuts.   
2. L'acord de fusió amb un altre o altres col·legis, o la seua absorció, portarà implícit, en tot supòsit, l'acord de dissolució del Col·legi. Ambdós se sotmetran al que disposa l'article 8 de la Llei de Consells i Col·legis Professionals de la Comunitat Valenciana.  
3. La Junta de Govern nomenarà una Comissió, que s'encarregarà de redactar el projecte de fusió, absorció i dissolució, i establirà els seus termes i condicions.   
4. Llevat dels casos d'absorció, en què els estatuts que regiran seran els del Col·legi absorbent, amb les modificacions pertinents, la Comissió i els altres col·legis afectats redactaran els nous estatuts, que se sotmetran a l'aprovació de la Junta General del nou Col·legi.   
Article 88. Projecte de fusió o absorció   
El projecte de fusió o absorció contindrà els aspectes següents:   
a) La denominació i domicili dels col·legis afectats.   
b) La data a partir de la qual es produirà la dissolució del Col·legi, si fa al cas, i la forma de liquidació del seu actiu i passiu.   
c) El nou àmbit territorial resultant del procés de fusió o absorció.   
d) L'estudi detallat sobre la viabilitat econòmica del nou Col·legi, així com sobre el patrimoni preexistent que s'aportarà a aquell.   
e) Informe de la Comissió, en què explique i justifique detalladament el projecte de fusió o absorció des del punt de vista jurídic i de la seua viabilitat econòmica.   
f) El balanç de fusió o absorció dels col·legis afectats.   
g) El projecte dels nous estatuts, llevat del cas d'absorció per un altre Col·legi, supòsit en què es presentaran els estatuts del Col·legi absorbent i el projecte de les modificacions necessàries.   
Article 89. Aprovació   
1. Una vegada elaborat el projecte de fusió, absorció i dissolució, en el termini de dos mesos es convocarà Assemblea General Extraordinària, per a sotmetre a la seua sobirania el projecte elaborat per la Comissió.   
2. En publicar la convocatòria de l'Assemblea, el Col·legi posarà el projecte de fusió o absorció i dissolució a disposició dels col·legiats/ades, els quals podran obtindre la seua còpia.   
3. El projecte de fusió, absorció i dissolució haurà de comptar, per a la seua aprovació, amb els vots favorables dels dos terços dels col·legiats assistents a la Junta, sempre que estiguen presents el 25 per cent del cens col·legial.  
Capítol 2  
De la modificació per segregació   
Article 90. Segregació   
1. Per a la constitució d'un nou Col·legi, que modifique l'àmbit territorial d'aquest Col·legi, haurà de presentar-se sol·licitud dirigida al seu president, subscrita almenys pels dos terços dels col·legiats/ades residents a l'àmbit territorial del Col·legi que es projecta constituir.   
2. El president informarà la Junta de Govern i convocarà Assemblea General Extraordinària en el termini d'un mes, i figurarà en l'orde del dia la sol·licitud presentada de la segregació, que haurà de ser aprovada per majoria de dos terços dels col·legiats/ades assistents, sempre que estiguen presents la meitat més un del cens col·legial.   
3. L'acord de l'Assemblea contindrà els termes en què s'efectuarà la segregació; la denominació del Col·legi segregat; la del Col·legi matriu, si fóra modificada, i el nomenament de la comissió gestora, i haurà de ser sotmés al que disposa l'article 8 de la Llei de Consells i Col·legis Professionals de la Comunitat Valenciana.  
Disposició addicional única  
La Junta de Govern queda expressament facultada per a incorporar en aquests Estatuts les observacions, consideracions i modificacions necessàries per raons de legalitat que facen les administracions competents per a qualificar la legalitat, sense que calga convocar l'Assemblea General.  
DISPOSICIONS TRANSITÒRIES  
Primera  
Es consideren, a tots els efectes, membres del Col·legi Professional de Llicenciats en Ciències Ambientals de la Comunitat Valenciana, sense necessitat de nova col·legiació, els qui s'hagen incorporat efectivament al Col·legi d'acord amb els estatuts provisionals.  
Segona  
Mentre no es constituïsca un altre Col·legi Professional de Llicenciats en Ciències Ambientals de la Comunitat Valenciana, el Col·legi ostentarà les funcions i competències que correspondrien al Consell Valencià de Col·legis de Llicenciats en Ciències Ambientals.  
Tercera  
La Comissió Gestora presentarà, a la Junta de Govern electa en l'Assemblea Constituent, l'estat de comptes resultant de les despeses i ingressos produïts durant el procés constituent, i s'estendrà una acta que serà subscrita conjuntament pels presidents i secretaris d'aquestes, i s'hi podrà fer constar les observacions que estimen pertinents.  
Quarta  
Fins que aprove l'Assemblea General el Reglament de Règim Interior, s'autoritza la Junta de Govern a dictar aquelles normes provisionals que calguen per a l'aplicació dels presents Estatuts. Les dites normes seran posteriorment referendades per l'Assemblea General corresponent, sense detriment del funcionament intern del Col·legi fins a l'aprovació d'aquestes.  
Cinquena  
S'autoritza la Junta de Govern a establir l'import de les quotes d'incorporació, així com de les quotes ordinàries i extraordinàries que han de girar-se, fins a la celebració de la primera Assemblea General, en què necessàriament se sotmetrà a l'aprovació d'aquesta l'import de les quotes establides per la Junta de Govern.  
Sisena  
Fins a l'efectiva aprovació dels Estatuts Generals dels Col·legis Professionals de Llicenciats en Ciències Ambientals, el Col·legi Professional de Llicenciats en Ciències Ambientals de la Comunitat Valenciana només podrà visar els treballs professionals que siguen sotmesos voluntàriament a visat pels seus col·legiats, o quan hagen de produir efectes oficials segons la legislació en vigor.  
DISPOSICIÓ FINAL  
Primera  
En allò no previst expressament en els presents Estatuts, caldrà ajustar-se al que disposa la Llei de Col·legis Professionals de 1974, i la Llei, de 4 de desembre de 1997, de la Comunitat Valenciana, que regula els consells i col·legis professionals.